钦定古今图书集成/理学汇编/学行典/第070卷 > 朱子语类 > 《诚》
## 钦定古今图书集成/理学汇编/学行典/第070卷 > 朱子语类 > 《诚》

“‘诚，只是实’。又云：‘诚是理。　诚，实理也，亦诚悫也。由汉
以来，专以诚悫言诚。至程子乃以实理言。后学皆弃
诚悫之说。不观《中庸》亦有言实理为诚处，亦有言诚
悫为诚处，不可只以实理为诚，以诚悫为非诚也’。”
问性诚。曰：“性是实，诚是虚。性是理底名，诚是好处底
名。性譬如这扇子相似，诚譬如这扇子做得好。”又曰：
“五峰曰：‘诚者，命之道乎；中者，性之道乎；仁者，心之道
乎’！此语分得轻重虚实处却好。某以为‘道’字不若改
做‘德’字更亲切，‘道’字又较疏。”　先生问诸友：“‘诚敬’二
字如何分？”各举程子之说以对。先生曰：“敬是不放肆
底意思，诚是不欺妄底意思。　诚只是一个实，敬只
是一个畏。　妄诞欺诈为不诚，怠惰放肆为不敬，此
诚敬之别。”　问诚、敬。曰：“须逐处理会。诚若是有不欺
意处，只做不欺意会；敬若是有谨畏意处，只做谨畏
意会。《中庸》说诚，作《中庸》看；《孟子》说诚处，作《孟子》看。将
来自相发明耳。　‘谨’字未如敬，敬又未如诚。程子曰：
‘主一之谓敬，一者之谓诚’。敬尚是著力。”　问诚、信之
别。曰：“诚是自然底实，信是人做底实，故曰：‘诚者天之
道’。这是圣人之信。若众人之信，只可唤做信，未可唤
做诚。诚是自然无妄之谓。如水只是水，火只是火，仁
彻底是仁，义彻底是义。”　叔器问：“诚与信如何分别？”
曰：“诚是个自然之实，信是个人所为之实。《中庸》说：‘诚
者天之道也’，便是诚；若‘诚之者人之道也’，便是信。‘信
不足以尽诚，犹爱不足以尽仁’”，上是下不是。　诚者，
实有之理，自然如此。忠信以人言之，须是人体出来
方见。　“诚”字以心之全体而言，“忠”字以其应事接物
而言，此义理之本名也。至曾子所言忠恕，则是圣人
之事，故其“忠与诚、仁与恕”，得通言之。　问：“诚与仁何
别？仁自是仁，诚自是诚，何消合理会？理会这一件也，
看到极处，理会那一件也看到极处，便都自见得。”
或问：“诚是体，仁是用否？”曰：“理一也。以其实有，故谓之
诚；以其体言，则有仁义礼智之实；以其用言，则有恻
隐、羞恶、恭敬、是非之实。故曰：‘五常百行，非诚非也’。盖
无其实矣，又安得有是名乎？”　或问：“诚是浑然不动，
仁是此理流出否？”曰：“自性言之，仁亦未是流出，但其
生动之理，包得四者。”　问：“一与中与诚，浩然之气为
一体事否？”曰：“一只是不杂，不可将做一事。中与诚与
浩然之气固是一事，然其分各别。诚是实有此理，中
是状物之体段，浩然之气只是为气而言。”　问：“仁义
礼智诚，《中庸》不知如何看？”曰：“仁义礼智乃未发之性，
所谓诚，《中庸》皆已发之理。人之性本实，而释氏以性”
为空也。